Groot CAT-skandering vir leeuBhanu (Foto: Daniel Leal / AFP) Hoe behandel jy ’n bedreigde volwasse leeu met aanhoudende oorpyn? Normaalweg is die antwoord: Met moeite. Die Londense dieretuin in Engeland het egter bewys dat dit nie ŉ onmoontlike taak is nie. Die dieretuin het ŉ CAT-skandeerder gehuur om die oorsaak van Bhanu, ’n 12-jarige Asiatiese mannetjiesleeu van sowat 180 kg, se oorinfeksie te bepaal. Bhanu sukkel al geruime tyd met oorinfeksie en die dieretuin se veeartse sit al met hul hande in die hare oor hierdie groot kat se oorprobleem. Die toerusting is ingebring om te voorkom dat die leeu verdoof en van die terrein af vervoer moes word vir toetse. Taina Strike, senior veearts van die dieretuin, het gesê die dieretuin beskou die huur van die CAT-skandeerder as deel van ŉ langtermyn behandelingsplan vir Bhanu. “Ons moes eers uitvind wat die probleem veroorsaak en die ergste scenario’s, soos ’n gewas of ’n diepliggende infeksie, wat dadelik op ’n CAT-skandering sou verskyn, uitsluit,” het sy gesê. “Bhanu is ŉ belangrike lid van die Europese teelprogram vir bedreigde Asiatiese leeus en verdien die beste sorg.” Dit is die eerste keer dat ’n CAT-skandeerder na ŉ groot leeu geneem is om dieper in die kat se oor te kan sien. Bhanu is verdoof en daarna na die skandeerder – wat op die agterkant van ŉ platbakvragmotor staan – geneem. Ses personeellede het hom toe in posisie op die skandeerder neergelê. Spesialiste van regoor die wêreld het aanlyn ingeskakel om die probleem te diagnoseer. Hulle het bevind dat die oorinfeksie veroorsaak word deur sy baie nou linkeroorkanaal wat geneig is tot blokkasies en infeksies. “Net soos jou troetelkat by die huis kan groot katte natuurlik ook oorinfeksies kry, wat gewoonlik met oordruppels behandel word,” het Strike gesê. Terwyl Bhanu onder narkose was het veeartse die groot kat se oor deeglik skoongemaak voordat hy terug in sy hok geplaas is.